### NN 47/2023 (3.5.2023.), Presuda Visokog upravnog suda Republike Hrvatske poslovni broj: Usoz-77/20-10 od 13. travnja 2023.

VISOKI UPRAVNI SUD REPUBLIKE HRVATSKE

818

PRESUDA

Visoki upravni sud Republike Hrvatske u vijeću sastavljenom od sutkinja toga suda Ljiljane Karlovčan-Đurović, predsjednice vijeća, dr. sc. Sanje Otočan, Senke Orlić-Zaninović, Gordane Marušić-Babić i Blanše Turić, članica vijeća, uz sudjelovanje više sudske savjetnice Ivane Mamić Vuković, zapisničarke, u postupku ocjene zakonitosti općeg akta pokrenutom u povodu zahtjeva Ministarstva prostornoga uređenja, graditeljstva i državne imovine (ranije: Ministarstvo graditeljstva i prostornoga uređenja), Z., na sjednici vijeća održanoj 13. travnja 2023.

presudio je

Ukida se Zaključak o ispravku tehničke pogreške Četvrtih izmjena i dopuna Prostornog plana uređenja Grada Kraljevice (»Službene novine Grada Kraljevice« broj 9/19.).

Obrazloženje

1. Podnositelj je temeljem odredbe članka 82. Zakona o lokalnoj i područnoj (regionalnoj) samoupravi (»Narodne novine« 33/01., 60/01., 129/05., 109/07., 125/08., 36/09., 36/09., 150/11., 144/12., 19/13. – pročišćeni tekst, 137/15., 123/17., 98/19. – dalje u tekstu: ZLPRS) te članka 83. Zakona o upravnim sporovima (»Narodne novine«, 20/10., 143/12., 152/14., 94/16., 29/17. i 110/21. – dalje u tekstu: ZUS) podnio zahtjev za ocjenu zakonitosti općeg akta Grada Kraljevice, Zaključka o ispravku tehničke pogreške Četvrtih izmjena i dopuna Prostornog plana uređenja Grada Kraljevice klasa: 350-02/17-01/1, urbroj: 2170/08-05-19-360 od 27. studenoga 2019. (»Službene novine Grada Kraljevice« broj 19/19. od 28. studenoga 2019.), a koji je donijelo Gradsko vijeće Grada K. na sjednici održanoj 27. studenoga 2019. godine.

2. Podnositelj u zahtjevu navodi da je dana 17. travnja 2020. godine donio odluku klasa: 040-02/19-01/72, urbroj: 531-07-1-20-4 o obustavi od primjene općeg akta Gradskog vijeća Grada Kraljevice, Zaključka o ispravku tehničke pogreške Četvrtih izmjena i dopuna Prostornog plana uređenja Grada Kraljevice (»Službene novine Grada Kraljevice« broj 9/19. od 28. studenoga 2019. – dalje u tekstu: Zaključak o ispravku tehničke pogreške). Ističe da je u navedenom Zaključku o ispravku tehničke pogreške propisano: ispravlja se tehnička pogreška u grafičkom dijelu Četvrtih izmjena i dopuna Prostornog plana uređenja Grada Kraljevice »Službene novine Primorsko-goranske županije broj: 45/07., 03/11., 53/12., 43/13., 9/16. – u daljnjem tekstu: Plana) na kartografskom prikazu broj: 4.2 »građevinska područja k.o. Šmrika« koja je sastavni dio Odluke o donošenju Četvrtih izmjena i dopuna Prostornog plana uređenja Grada Kraljevice na način da se kartografski prikaz broj: 4.2. »Građevinska područja k.o. Šmrika u skladu s izvješćem o javnoj raspravi o prijedlogu Četvrte izmjene i dopune Prostornog plana uređenja Grada Kraljevice (klasa: 350-02/17-01/1, urbroj: 2170/08-03-19-254 Kraljevica 13. ožujak 2019.) kojom se cjelovito kč. 3056/1 k.o. Šmrika uključuje u građevinsko područje naselja NA 10 Šmrika – Bobuši. Grafički prilog sastavni je dio ovog Zaključka.«. Iz očitovanja od 7. veljače 2020. Upravnog odjela za komunalni sustav Grada K. proizlazi da navedeni Odjel smatra da se radi o tehničkoj pogrešci neusklađenosti građevinskog područja prikazanom na kartografskom prikazu 4.2. građevinskog područja k.o. Š. u pogledu k.č. 3056/1 k.o. Š., koja nije prikazana cijela u obuhvatu građevinskog područja, s izvješćem o javnoj raspravi o prijedlogu Četvrte izmjene i dopune Prostornog plana uređenja Grada Kraljevice (klasa: 350-02/17-01/1, urbroj: 2170/08-03-19-254 Kraljevica 13. ožujka 2019.) kojom je prihvaćena primjedba Grada K. da se predmetna kč. cijela uključi u građevinsko područje.

3. Navodi da je uvidom u dostavljeni izvadak iz prijedloga Četvrte izmjene i dopune Prostornog plana uređenja Grada Kraljevice, a koji je bio dostupan na javnoj raspravi od 13. veljače do 26. veljače, razvidno da je na kartografskom prikazu 4.2. »Građevinska područja k.o. Šmrika« dio kč. 3056/1 k.o. Š. uvršten u građevinsko područje. Iz usvojenog plana odnosno grafičkog dijela Četvrte izmjene i dopune Prostornog plana uređenja Grada Kraljevice, koji je sastavni dio Odluke o donošenju Četvrtih izmjena i dopuna Prostornog plana uređenja Kraljevice, proizlazi da je na kartografskom prikazu 4.2. »Građevinska područja k.o. Šmrika dio k.č. 3056/1 k.o. Šmrika uvršten u građevinsko područje, odnosno građevinsko područje na predmetnoj k.č., prikazano je na istovjetan način kao i u javnoj raspravi. Podnositelj navodi da je člankom 58. stavkom 1. Zakona o prostornom uređenju (»Narodne novine« 153/13., 65/17., 114/18. i 39/19. – dalje u tekstu: Zakon) propisano da prostorni planovi imaju snagu i pravnu prirodu podzakonskog propisa. Podzakonski propisi se mogu mijenjati i dopunjavati samo propisom iste pravne snage te tijelo koje je propis donijelo može ga izmijeniti po istom postupku po kojem je propis i donijelo. Ističe da se ispravkom propisa mogu mijenjati samo detalji tehničke naravi (pravopisne pogreške, razvidni propusti i omaške i slično), a ne detalji koji su od utjecaja na pitanja materijalno pravne naravi. Smatra da se ispravkom ne mogu otklanjati nedostatci uočeni u izvornom tekstu. Navodi da zakonom nije određen pojam, greške u prostornom planu, niti je propisan način ispravljanja greške u dokumentima prostornog uređenja, što znači da se ispravak greške provodi na način na koji se ispravljaju greške u drugim općim aktima. Ispravak prostornog plana odnosno pravnog propisa jest akt kojim se usklađuje objavljeni tekst s izvornim tekstom propisa, odnosno, općeg akta, odnosno, onim tekstom koji je donio njegov donositelj, ako se između objavljenog i izvornog teksta pojavi razlika. Navodi da se ispravak greške ne smije koristiti za izmjenu teksta ili grafičkog priloga propisa odnosno općeg akta već se njima otklanja pogreška u objavljenom tekstu ili grafičkom prilogu propisa odnosno općeg akta i to pogreška koja se očituje u nesuglasju izvornog s objavljenim tekstom. Navodi da se u konkretnom slučaju ne radi o ispravku tehničke pogreške sadržane na kartografskom prikazu 4.2. građevinsko područje k.o. Š. koje je sastavni dio Odluke o donošenju Četvrte izmjene i dopune Prostornog plana uređenja Grada Kraljevice. Između sadržaja odnosno oblika građevinskog područja na kartografskom prikazu 4.2. »građevinsko područje k.o. Šmrika« iz prijedloga predmetnog plana za javnu raspravu te u donesenoj i objavljenoj Odluci o donošenju predmetnog plana ne postoje nikakve razlike, a posebice nije vidljivo da se Zaključkom o ispravku tehničke pogreške Četvrtih izmjena i dopuna Prostornog plana uređenja Grada Kraljevice ispravlja greška tehničke prirode, to jest, da se ispravljaju razlike između objavljenog i izvornog teksta. Poziva se na odredbu članka 104. stavak 1. Zakona kojom je propisano da se ponovna javna rasprava provodi ako se prijedlog prostornog plana zbog prihvaćenih mišljenja, prijedloga i primjedbi u javnoj raspravi i drugih razloga promijeni tako da nova rješenja nisu u skladu s programskim polazištima iz Odluke o izradi prostornog plana, ako se promjeni granica građevinskog područja ili ako se promjenom utječe na vlastite odnose. U konkretnom slučaju na javnoj raspravi je prihvaćena primjedba da se cijela k.č. 3086 k.o. Š. uključi u građevinsko područje odnosno izmijenjeno je građevinsko područje, a ista nije unijeta u grafički dio konačnog prijedloga predmetnog plana. Sukladno navedenoj odredbi članka 104. stavka 1. Zakona prema mišljenju podnositelja trebalo je provesti ponovnu javnu raspravu te se predmetna izmjena ne smije smatrati ispravkom tehničke pogreške. Predlaže da se navedeni opći akt ukine.

4. Na navode zahtjeva očitovao se predsjednik Gradskog vijeća Grada K. U očitovanju iznosi kronologiju postupka te navodi da je naknadnom provjerom grafičkog dijela Četvrtih izmjena i dopuna Prostornog plana uređenja Grada Kraljevice utvrđeno da je prilikom izrade konačnog prijedloga plana omaškom učinjena pogreška na način da usvojena primjedba dana na javnoj raspravi i koja je sastavni dio službenog izvješća o javnoj raspravi o prijedlogu Četvrtih izmjena i dopuna Prostornog plana uređenja Grada Kraljevice nije uvrštena u odgovarajući kartografski prikaz prostornog plana. Smatra, da je razvidno iz priloženog, da navedena izmjena nije bila ucrtana u grafičkom dijelu prostornog plana i taj podatak nije uvršten u elaborat i Odluku o donošenju Četvrtih izmjena i dopuna Prostornog plana uređenja Grada Kraljevice, ali da je iz izvješća koje prilažu kao dokaz očitovanju razvidno da je primjedba usvojena, a sve temeljem prijedloga Grada K., a potom zahtjeva građanke Grada K. koja je i vlasnica sporne čestice. Ističe da se navedeno smatra očiglednom greškom budući da je primjedba bila sastavni dio izvješća o javnoj raspravi, a koje je bilo objavljeno na oglasnoj ploči Grada K., službenoj internetskoj stranici Grada K. i Ministarstva, tada graditeljstva i prostornog uređenja, dana 15. ožujka 2019. godine, a isto je bilo i sastavni dio materijala Gradskog vijeća. Iz materijala je jasno da navedena primjedba nije ucrtana u plan, ali je bila prihvaćena na javnoj raspravi. Navode da prihvaćaju stajalište nadležnog Ministarstva da zakonom nije određen pojam greške u prostornom planu, pa tako ni postupanje u tom smislu. Odredbom članka 113. Zakona koja je pravni temelj za donošenje izmjena prostornog plana ne omogućuje se izmjena prostornog plana putem ispravka greške, štoviše stavka 1. ovog članka jasno propisuje da se odredbe ovog Zakona kojim je uređena izrada i donošenje prostornih planova na odgovarajući način primjenjuju na izradu i donošenje izmjena i dopuna prostornih planova te njihovo zasebno stavljanje izvan snage, ako ovim Zakonom nije propisano drugačije. Međutim, prema mišljenju donositelja Zaključak o ispravku tehničke pogreške Četvrtih izmjena i dopuna Prostornog plana uređenja Grada Kraljevice Gradsko vijeće Grada K. je usvojilo, temeljem članka 30. Statuta Grada Kraljevice (»Službene novine Grada Kraljevice« 4/14., 5/14. 5/15., 4/16., 1/18., 3/18. – pročišćeni tekst, 1/20. i 4/20.-pročišćeni tekst – dalje u tekstu Status), kojim su propisane ovlasti i poslovi predstavničkog tijela Grada K. te isto nije usvojeno pozivanjem na odredbe Zakona. Donositelj se poziva na mišljenje Ministarstva od 17. svibnja 2012., koje je dano vezano za mogućnost ispravaka pogrešaka u prostornim planovima. Navodi, da je sukladno tom mišljenju Ministarstva jasno što se može smatrati pogreškom u iznimnim situacijama, a uzimajući u obzir način i kompleksnost materije izrade prostornih planova. Sukladno svemu predlaže da ovaj Sud odbaci zahtjev za ocjenu zakonitosti, te da ocijeni zakonitim sporni Zaključak o ispravci tehničke pogreške.

5. Podnositelj zahtjeva se očitovao na navode donositelja. Posebno napominje da za odlučivanje o predmetnom zahtjevu nije od utjecaja je li predmetni Zaključak o ispravku tehničke pogreške usklađen s mišljenjem Ministarstva od 17. svibnja 2012. Naime, odredbom članka 104. stavka 1. Zakona o prostornom uređenju (»Narodne novine«, 153/13., 65/17., 114/18. i 39/19.), a koji je bio na snazi u vrijeme donošenja spornog Zaključka, propisano je da se ponovna javna rasprava provodi ako se prijedlog Prostornog plana zbog prihvaćenih mišljenja, prijedloga i primjedbi u javnoj raspravi ili iz drugih razloga promijeni, između ostalog, granica građevinskog područja, odnosno ako se promjenom utječe na vlasničke odnose. U konkretnom slučaju na javnoj raspravi je prihvaćena primjedba da se cijela k.č. 3086/1, k.o. Š., uključi u građevinsko područje, odnosno izmijenjeno je građevinsko područje, a ista nije unijeta u grafički dio konačnog prijedloga predmetnog plana. Sukladno navedenoj odredbi članka 104. stavka 1. Zakona o prostornom uređenju u postupku donošenja Četvrta izmjena i dopuna Prostornog plana uređenja Kraljevice, trebalo je provesti ponovnu javnu raspravu, te se predmetna izmjena građevinskog područja ne smije smatrati ispravkom tehničke pogreške, jer isto nije na zakonu osnovano, a nije potkrepljeno mišljenjem na koje se donositelj poziva.

6. Zahtjev je osnovan.

7. Osporeni Zaključak o ispravku tehničke pogreške donesen je pozivom na članak 30. Statuta Grada Kraljevice.

8. Navedeni Zaključak o ispravci tehničke pogreške glasi:

Članak 1.

Ispravlja se tehnička pogreška u grafičkom dijelu Četvrta izmjena i dopuna Prostornog plana uređenja Grada Kraljevice (»Službene novine Primorsko-goranske županije«, 45/07., 3/11., 53/12., 43/13., 9/16. – dalje Plana), na kartografskom prikazu broj: 4.2. »građevinska područja k.o. Šmrika«, koja je sastavni dio Odluke o donošenju Četvrtih izmjena i dopuna Prostornog plana uređenja Grada Kraljevice na način da se kartografski prikaz, broj: 4.2. građevinska područja k.o. Šmrika uskladi s izvješćem o javnoj raspravi o prijedlogu Četvrtih izmjena i dopuna Prostornog plana uređenja Grada Kraljevice (klasa: 350-02/17-01/1, urbroj: 2170/08-03-19-254, Kraljevića 13. ožujka 2012.), kojom se cjelovita kč. 3056/1, k.o. Šmrika uključuje u građevinsko područje Naselja A10 Šmrika – Bobuši.

Grafički prilog sastavni je dio ovog Zaključka.

Članak 2.

Zaključak o ispravku tehničke greške sastavni je dio Odluke o donošenju plana.

Članak 3.

Ovaj Zaključak dostavit će se Ministarstvu graditeljstva i prostornog uređenja, Zavodu za prostorno uređenje Primorsko-goranske županije i Upravnom odjelu za prostorno uređenje, gradnju i zaštitu okoliša Primorsko-goranske županije, te će se pohraniti u pismohrani Grada Kraljevice.

Članak 4.

Ovaj Zaključak stupa na snagu osmog dana od dana objave u Službenim novinama Grada Kraljevice.

9. Iz spisa predmeta proizlazi da je podnositelj zahtjeva sukladno odredbi članka 80. b) stavka 1. ZOLPRS-a donio odluku o obustavi od izvršenja navedenog općeg akta, te je sukladno članku 82. istog Zakona podnio ovom Sudu zahtjev za ocjenu zakonitosti spornog općeg akta.

10. Za ocjenu zakonitosti osporenog Zaključka o ispravku pogreške mjerodavna je odredba članka 104. stavka 1. Zakona o prostornom uređenju. Prema navedenoj odredbi ponovna javna rasprava se provodi ako se prijedlog prostornog plana zbog prihvaćenih mišljenja, prijedloga i primjedbi u javnoj raspravi ili iz drugih razloga promijeni tako da nova rješenja nisu u skladu s programskim polazištima iz Odluke o izradi prostornog plana, ako se promijeni granica građevinskog područja ili ako se promjenom utječe na vlasničke odnose.

11. Kako iz spisa predmeta nesporno proizlazi da je u konkretnom slučaju na javnoj raspravi prihvaćena primjedba da se cijela k.č. 3086/1, k.o. Š. uključi u građevinsko područje, te je na taj način izmijenjeno građevinsko područje, a izmjena nije unijeta u grafički dio prijedloga predmetnog Plana, sukladno odredbi članka 104. stavka 1. Zakona o prostornom uređenju u postupku donošenja Četvrte izmjene i dopune Prostornog plana uređenja Grada Kraljevice, trebalo je provesti ponovnu javnu raspravu, pa se stoga izmjena građevinskog područja temeljena na primjedbi prihvaćena na javnoj raspravi, koja nije unijeta u grafički dio konačnog prijedloga Prostornog plana, ne smatra ispravkom tehničke pogreške.

12. S obzirom na navedeno, ovaj Sud utvrđuje da osporeni Zaključak o ispravu tehničke pogrešne nije sukladan odredbi članka 104. stavka 1. Zakona o prostornom uređenju, budući da se ne radi o tehničkoj pogrešci, već o izmjeni Prostornog plana na način da je izmijenjeno građevinsko područje, te je stoga sukladno navedenoj odredbi članka 104. stavak 1. trebalo provesti ponovnu javnu raspravu.

13. S obzirom da se ne radi o ispravku tehničke pogreške, već o izmjeni plana, trebalo je temeljem članka 86. stavka 3. ZUS-a odlučiti kao u izreci.

Poslovni broj: Usoz-77/20-10
 Zagreb, 13. travnja 2023.

Predsjednica vijeća
 Ljiljana Karlovčan-Đurović, v. r.